
Høringssvar om Movia udbudsgrundlag A26

I mail af 13. juli 2026 har Vordingborg Kommune bedt Handicaprådet om at se på kravene til busserne for næste udbudsrunde.

Handicaprådet foreslår, som også er nævnt i vores høringssvar af 8. juni 2026 vedrørende forslag Strategi for Bæredygtig Mobilitet, etablering af gode indstigningsforhold til busser. Her skrev vi: “Her har vi i kommunen politisk ønsket, at når man anlægger nye busstoppesteder, skal stoppestedet være hævet med 17 cm over vejbanen, hvilket letter indstigningen. Dette politiske ønske er beklageligvis ikke realiseret ved det allernyeste busstoppested på Valdemarsgade ved Borgernes Hus. Her er kanten kun 12 cm. Ekstra anlægsomkostninger til 17 cm er minimale. I Vejdirektoratets vejregler “Kollektiv bustrafik og BRT” og håndbog "Færdselsarealer for alle, Universelt design og tilgængelighed" findes indretning af busstoppesteder, herunder om anbefalet kantstensopspring.” Disse regler er ikke nye.

Det vil i første omgang tilgodese eksempelvis borgere, som har nogen gangfunktion og kan forcere mindre forhindringer ind i en bus, dvs. dårligt gående, brugere af rollatorer, stokke, visse svagtsynede og nogle borger med kognitive funktionsnedsættelser.

Derfor foreslår Handicaprådet, at kommunen administrativt etablerer en sikker implementering, så det sikres, at nye busstoppesteder indrettes efter ovennævnte vejregler fra Vejdirektoratet. 

Derudover foreslår Handicaprådet, at kommunen - i samarbejde med relevante brugerorganisationer - politisk får afklaret, hvordan alle på længere sigt, og ikke kun de ovennævnte grupper af borgere - kan benytte sig af offentlige busser.

Betaling, herunder betjening af digitale løsninger, og orientering af f.eks. bussplaner om omtales ikke. Derfor foreslår Handicaprådet, at det mulighederne for blinde, svagtsynede og andre borgere med sådanne udfordringer tilgodeses ved næste udbud.

Det er altafgørende, at alle ovenstående forslag til initiativer koordineres. 

Bussernes udadgående døre må ikke støde mod de få busstoppesteder i kommunen med en kantsten på 17 cm. 

Handicaprådets uddybende bemærkninger om manuelle og elektriske ramper i offentlige busser:

Det medsendte bilag om tekniske forhold med afsnittet “Elektriske ramper og tilgængelighed” s. 7-8 giver en fair teknisk beskrivelse. Dog omtales ikke den tekniske mulighed for busserne at “knæle”/vippe til siden, så afstand mellem bussens gulv og omgivelsernes niveau nedsættes. Skyldes denne manglende omtale, at denne knælen giver et minimalt resultat, og/eller at det ikke er teknisk muligt her?

Handicaprådet vil tydeliggøre forståelsen af linjerne i bilaget “Fra et kundeperspektiv betyder løsningen med de manuelle ramper, at man som passager skal have hjælp til at folde rampen ud fra fx en ledsager, da man ikke kan betjene rampen fra en kørestol.” og “Ved stoppesteder helt uden kantsten bliver hældningen på ramperne meget stor og dermed svær at forcere, uanset om det er en manuel eller elektrisk rampe, der er installeret i bussen.”:

Hjælp til at udfolde manuelle ramper kræver betydelige kræfter. Det sås bl.a. ved indvielsen af nærbus forsøget på Vestmøn 4. juli 2026. Det lykkedes for Movia-medarbejderen, der stillede sig til rådighed ved denne enkelte lejlighed, at få den tunge manuelle rampe ud. Men få andre har tilstrækkelig viden, kræfter og teknik til dette. Det var i øvrigt en forskrækkelse den dag, eftersom dørene pludselig af sig selv og uden chaufførens medvirken lukkede under udtagningen, hvilket kompromitterede Movia-medarbejderens sikkerhed. Chauffør og andre Movia-medarbejdere var forundrede over den pludselige lukning.

Uden kantsten på 17 cm bliver hældningen på ramperne så stejle, at kun betydelige kræfter kan få en kørestol til forcere hældningen. I praksis kan kun kørestole med el-motor forcere stigningen. 

Et medlem af det daværende Teknisk Udvalg og Handicaprådet besøgte sammen med en kommunal medarbejder i 2019 FynBus, der havde etableret elektriske ramper i nogle - ikke alle - busser i Odense.

På besøget blev det konstateret, at de elektriske ramperne ikke var driftssikre og ikke alle chauffører var fortrolige med betjeningen, bl.a. fordi de blev sjældent brugt. Det var en forholdsvis ny ordning, hvilket måske delvist kan være baggrunden for, at påstigertallet med borgere i kørestol var lavt. Konklusionen dengang i 2019 blev fra vores side, at når det ikke fungerede bedre i Danmarks tredjestørste by, ville det slet ikke fungere i en landkommune som vores med færre brugere og dårligt indrettede stoppesteder.

I udenlandske storbyer er det erfaringen igennem mange år, at elektriske ramper virker efter hensigten.


Med venlig hilsen

Winnie Lindner Pedersen 
Formand Handicaprådet
